La consellera Salvador es reuneix amb els veïns i l’alcalde de Burjassot i anuncia el seu compromís d’acabar la redacció del projecte de l’Empalme en 2016
2025-07-24

La consellera d’Habitatge, Obres Públiques i Vertebració del Territori, María José Salvador, ha anunciat hui els veïns de Burjassot el compromís de la Generalitat d’acabar la redacció del projecte de supressió del pas a nivell de l’Empalme del municipi en 2016.

En una trobada amb l’alcalde de Burjassot, Rafa García, i una representació de la Federació d’Associacions de Veïns de la localitat, María José Salvador ha afirmat que la Conselleria acabarà el pròxim any de redactar el projecte que afecta a l’equipament i la superestructura del túnel de la Línia 1 al seu pas per Burjassot. Sobre la finalització de l’obra, la consellera ha assegurat que és necessari ser “prudents” perquè els veïns “ja han patit massa enganys del PP en aquest assumpte, no és el moment de vendre fum ni més mentides sinó que és el moment de dir-li la veritat a la gent”.

Per açò, ha recordat la situació econòmica que ha deixat l’anterior govern del PP “un autèntic desastre amb més de 40.000 milions d’euros de deute i uns pressupostos en infraestructures hipotecats fins al 2020”. No obstant açò, ha reiterat que aquesta actuació de Burjassot és “prioritària” per al nou Consell i, per tant, l’objectiu és “intentar abordar aquesta obra durant la legislatura”.

Per la seua banda, l’alcalde de Burjassot, Rafa García, ha manifestat en la reunió que “sé que aquesta és una prioritat de la Generalitat, del president, i confie plenament que aquest projecte finalitzarà abans d’acabar la legislatura. El barri de l’Empalme i totes les seues veïnes i veïns es mereixen ja d’una vegada per sempre veure acabada l’obra, i veure acabada la urbanització d’un àrea que necessita posar punt final a aquesta agonia de la finalització de la superestructura de la Línia 1. Anem a continuar treballant per fer realitat el punt i final d’aquesta obra”.

Cal recordar que solament està executada l’obra del túnel, però sense l’electrificació, la senyalització, els equipaments ni les instal·lacions. De fet, la consellera s’ha desplaçat fins al barri de l’Empalme juntament amb l’alcalde i els veïns per comprovar la situació en la qual es troba.

En aquest sentit, tant l’alcalde com els veïns han mostrat el seu agraïment a María José Salvador perquè amb aquesta visita és la primera vegada que la consellera del ram va a Burjassot i manté una reunió amb els veïns.

D’altra banda, la consellera ha volgut recordar que “per la penosa situació econòmica que ha deixat el Partit Popular, el pressupost de la Conselleria està hipotecat pel mètode alemany que obliga a pagar pràcticament fins a l’any 2020, infraestructures ja realitzades i posades en funcionament”. Una situació a la qual cal unir el “nefast finançament del Govern d’Espanya i la falta d’inversions del Ministeri de Foment a la Comunitat Valenciana”.

No obstant açò, Salvador ha destacat que el nou Consell “dóna un primer pas molt important en acabar la redacció del projecte perquè és una prioritat i es marca l’objectiu d’abordar l’obra durant la present legislatura”.

CV-35

D’altra banda, durant la reunió també s’ha tractat la situació de la CV-35 i el soroll que provoca el trànsit al seu pas per la localitat de l’Horta. En aquest sentit, la consellera ha assenyalat que ja se li ha demanat a la concessionària que realitze els corresponents estudis d’impacte acústic i ha avançat que li exigiran que complisca amb les seues obligacions i instal·le les pantalles acústiques necessàries.